Žitňanská, Lucia, ministerka spravodlivosti SR (2010-09-07):
Ďakujem pekne za slovo, pán predsedajúci. Vážené dámy, vážení páni, veľmi emotívne slová som si tu vypočula. Som si len niektoré stihla zapísať: likvidácia súdnej moci na Slovensku, zaznelo, alebo návrh je ideologizovaný, partikulárny, v prospech vládnej moci, v prospech SDKÚ. Čo spôsobilo takúto emotívnu reakciu až po takéto hodnotenie: likvidácia súdnej moci na Slovensku. To, že navrhujeme, aby Súdna rada rokovala verejne. To, že navrhujeme, aby Súdna rada odôvodňovala svoje rozhodnutia. To, že navrhujeme, aby tieto zdôvodnenia boli aj zverejnené a to, že navrhujeme, aby predsedovia súdov neboli členmi Súdnej rady. A to sú slová o likvidácii súdnej moci na Slovensku, o politizácii súdnej moci, počula som tu niečo o päťdesiatych rokoch. Ja to zopakujem. Táto vládna koalícia sa zaviazala v programovom vyhlásení vlády, že vytvorí priestor na to, aby Súdna rada, ako ten najvyšší garant nezávislosti súdnej moci na Slovensku, rokovala transparentne, verejne pred otvorenými dverami, odôvodňovala svoje rozhodnutia, zverejňovala svoje rozhodnutia aj s odôvodnením a aby predsedovia súdov, ktorí podliehajú ministerke, v tomto prípade, neboli členmi Súdnej rady. Niekomu to nevyhovuje a asi si musíme rozobrať, prečo to nevyhovuje. Niekoľkokrát som tu aj v minulom volebnom období vystupovala na pôde Národnej rady a hovorila som o situácii v justícii. A poviem to veľmi zjednodušene, ale veľmi ostro. Áno, tvrdím a, páni opoziční politici zo SMER-u, odovzdali ste spravodlivosť do rúk Mečiara. Výsledok je, že justíciu ovládla pochybná skupina ľudí, ktorá túto moc, ktorú ste jej dali do ruky, zneužívala napr. šikanóznymi disciplinárnymi návrhmi a šikanóznym pozastavením výkonu funkcie niektorým vybraným sudcom. Túto moc si užívala napr. škandalóznymi amorálnymi odmenami napr. na ministerstve spravodlivosti štátni tajomníci, ale aj niektorí vybraní sudcovia, ktorí asi, v úvodzovkách, dobre a poslušne rozhodovali. A ktorá dodnes nepokryte sa vysmieva verejnosti. Ako príklad uvediem neumožnenie kontroly narábania s verejnými financiami na Najvyššom súde. To je dnes obraz justície na Slovensku po posledných štyroch rokoch a, žiaľ, dnes sa musíme zaoberať nielen rýchlosťou súdnych konaní, nielen kvalitou súdnych konaní, ale základnou dôveryhodnosťou justície ako inštitúcie, pretože o túto prichádza, a to je nebezpečné. Je to nebezpečné pre demokraciu, je to nebezpečné pre fungovanie tohto štátu. A na toto sme dostali vo voľbách mandát. Mandát, ktorý sa opiera o volebné programy politických strán vládnej koalície, ktoré sú pretavené do programového vyhlásenia vlády. A ja vás chcem ubezpečiť, pán Jarjabek, nie je tu, chcem vás ubezpečiť, že budem veľmi, či sa to niekomu páči, alebo nepáči, budem veľmi dôsledne a konzekventne napĺňať programové vyhlásenie vlády v časti, ktorá sa týka právneho štátu, spravodlivosti a justície. Na to sa môžete spoľahnúť. Cieľom navrhnutých opatrení, ktoré, opakujem tie, ktoré dnes ležia na stole, verejné rokovanie Súdnej rady, odôvodňovanie rozhodnutí Súdnej rady, zverejňovanie odôvodnených rozhodnutí Súdnej rady a záznamom zo Súdnej rady, a to, aby predsedovia súdov, ktorí podliehajú ministrovi, neboli členmi Súdnej rady. Tieto opatrenia sú prvým krokom na ceste, alebo jedným z prvých krokov na ceste k tej méte, o ktorej ste tu toľko hovorili, lebo tá méta je nezávislá justícia nie ako méta sama osebe, ale ako základný predpoklad pre nestranné rozhodovanie sudcov v jednotlivých prípadoch, aby neboli pod žiadnym tlakom, a keď hovorím pod žiadnym tlakom, myslím, neboli pod tlakom politickým, ale neboli ani pod tlakom rôznych iných skupín, ktoré majú peniaze a o tie opierajú svoju moc. Pretože toto je základom dôveryhodnosti. Je to jeden z prvých krokov a budeme ich musieť urobiť veľa, kým sa dostaneme k tej méte nezávislosti justície a hlavne budeme ich musieť urobiť veľa a budeme musieť byť veľmi konzekventní, aby nám občania uverili a aby justícia bola naozaj dôveryhodná. Ja sa chcem vyjadriť aj ku niektorým konkrétnym vecným pripomienkam, ktoré v tejto debate padli, a budem reagovať na niektoré vystúpenia. Budem reagovať, pretože to padlo z úst aj pani poslankyne Zmajkovičovej, aj pána poslanca Číža. Ste tu citovali, že áno, správne, polovica Súdnej rady, necelá polovica, osem sudcov Súdnej rady je volených sudcami v demokratických, priamych, rovných a tajných voľbách. To je pravda a je to tak dobre. Je mi veľmi ľúto, že som videla na vlastné oči lístoček distribuovaný medzi sudcami, na ktorých boli mená sudcov, ktorí mali sudcovia v demokratických, priamych, rovných a tajných voľbách zvoliť. Aj ich zvolili. Spýtajte sa, možno predsedu Najvyššieho súdu, kto tieto lístočky distribuoval, a potom sa rozprávajme o tom, čo je to likvidácia súdnej moci na Slovensku. K otázke verejnosti rokovaní Súdnej rady. Je pre mňa absurdné, keď sa verejnosť rokovania akéhokoľvek, akéhokoľvek orgánu verejnej moci, považuje z nejakého dôvodu, ktorý naozaj neviem akceptovať, za protiústavné. Pretože to je jedna z pripomienok Súdnej rady a Najvyššieho súdu. Verejné rokovanie Súdnej rady je podľa pripomienky Súdnej rady protiústavné. Myslím si, že k tomu netreba nič viac hovoriť, ak sa tu argumentuje vládou, ja patrím medzi tých, ktorý nemá problém s verejným rokovaním vlády, takže tento argument vo vzťahu k mojej osobe ťažko použiť. Pokiaľ ide o odôvodňovanie rozhodnutí Súdnej rady, tu chcem povedať pánovi poslancovi Madejovi, že Súdna rada na rozdiel od parlamentu a vlády rozhoduje o právach, rozhoduje o právach konkrétnych fyzických osôb a rozhoduje o právach sudcov. A ja si myslím, že každý orgán, ktorý rozhoduje o právach, musí svoje rozhodnutie aj odôvodniť. Hovoríme o rozhodnutiach typu: dočasné pozastavenie výkonu funkcie sudcu, neodôvodnené dnes ani slovom, hovoríme o rozhodnutiach typu: výberovým konaním prejdú kandidáti na sudcov, Súdna rada neprevolí ďalej. Veď to bolo to, čo sme kritizovali v minulosti. Veď to bolo to, čo nám vyčítala Európska únia, keď ministerstvo spravodlivosti začiatkom deväťdesiatych rokov ešte v čase, keď volila sudcov Národná rada, navrhlo niektorých kandidátov Národnej rade na to, aby o nich mohla rozhodnúť Národná rada. Dnes to robí Súdna rada s odôvodnením jedným jediným: Súdna rada hlasovaním rozhodla. Veď to sú ľudia, ktorí splnili podmienky, splnili podmienky, prešli výberovým konaním. A Súdna rada rozhodne, že nebudú sudcami, rozhodne navždy, že nebudú sudcami, bez toho, aby týmto ľuďom povedala prečo, aké podmienky nesplnili na to, aby mohli byť navrhnutí prezidentovi na vymenovanie. Tu sa rozhoduje o právach jednotlivcov, a preto tieto rozhodnutia podľa mňa, majú byť odôvodnené a nie je dôvod, aby tieto zdôvodnenia neboli zverejnené. Asi najviac diskutovaná je otázka nezlučiteľnosti funkcií predsedu súdu a podpredsedu súdu s členstvom v Súdnej rade. Ja chcem poukázať na to, že áno, polovicu členov Súdnej rady, deviatich volia nie sudcovia, ale troch Národná rada, troch vláda, troch prezident, to znamená šiesti sú nominantmi výkonnej moci, traja sú nominantmi parlamentu, ale tá zvyšná časť, tých osem, to sú sudcovia, ktorí sú volení sudcami. Pokiaľ tento pomer prestane byť zachovaný, tak potom ten balans sa prekláňa k vplyvu výkonnej moci v Súdnej rade. Ja opakujem, predsedovia súdov sú menovaní a odvolávaní ministrom a sú súčasťou štátnej správy súdov a majú v istých otázkach vzťah nadriadenosti, podriadenosti vo vzťahu k ministerstvu spravodlivosti. Sú v tomto zmysle zložkou, časť pri výkone svojej funkcie, zložkou výkonnej moci. Ja si myslím, že je legitímne na túto tému sa rozprávať. Koniec koncov túto otázku nezačala táto vláda, túto otázku začala debatovať pred rokom alebo vyše rokom a pol súdna moc, sudcovia prišli s týmto návrhom a poslanci, ktorí sú dlhšie v tomto parlamente si pamätajú, že to prišlo aj sem do tohto parlamentu ako návrh zo strany niektorých sudcov, že toto je problém. A ja som presvedčená, že ten návrh je opodstatnený a táto vláda si ho osvojila do programového vyhlásenia vlády. Preto nevidím ja dôvod, prečo takýto návrh, ktorý evidentne smeruje k tomu, aby sa zvýšili garancie nezávislosti justície, aby naozaj Súdna rada mohla plniť svoju funkciu, aby Súdna rada ani do budúcnosti, ani teraz nebola ovládnutá výkonnou mocou cez predsedov súdov, ktorých naoktrojuje sudcom, aby ich zvolili, prečo takýto návrh je označený za likvidáciu súdnej moci na Slovensku. Ja osobne si myslím, že budeme tieto reči ešte dlho počúvať. Ja som pripravená na to, že áno, vstali noví bojovníci za nezávislosť justície, áno, reči o politizácii justície budeme počúvať, pretože tam, kde nie sú argumenty, vecné argumenty, tak potom je možný len politický útok. Ale ja sa znovu musím spýtať, čo je politické, čo je likvidujúce justíciu na Slovensku, čo je revanšistické, keď Súdna rada bude rokovať verejne, keď Súdna rada bude odôvodňovať svoje rozhodnutia, keď Súdna rada bude zverejňovať svoje rozhodnutia spolu s odôvodnením a keď tí, ktorí budú členmi Súdnej rady, nebudú zároveň predsedami súdov. Za týmto návrhom stojím a verím, že táto snemovňa tento návrh podporí, pretože je to prvý krok k zvýšeniu dôveryhodnosti justície na Slovensku. Ďakujem pekne. (Potlesk.)